Den vorzichtighen, erbaren mannen, heren borghermesteren vnde radmannen der stat Reuel. Wij borgermestere vnde radmanne to Abo begheren juwer erbarcheyt to wetene, wo vor vns is ghewesen eyne bederwe vrouwe, vnse borghersce, in namen ghenomet Kerstine, vnde ere echte vnde rechte dochter Margrete vnde hebbet vns witlik ghedan, dat ere echte vnde rechte man, ghenomet Nisse Strupa, myt iw doet ghebleuen is, dem Ghoet ghenedich sy, vnde ere dochter Margrete vorgenomen vnde des vorgenomen Nissen dochter rechte erfnamen is vnde nemant negher vnde er gheliik, also vns vnde der ganzen stat wol witliik is; vnde vmme hinder vnde vorvalles weghen, dat desse vorgenomen Kerstine vnde ere dochter dar suluen nicht nae teen en kunden dat erwe gut to vorderen, wes vorgescreuen Nisse nae ghelaten heft dat myt iw, so heft se hiir vor vns vulmechtich vnde mundich ghemaket des vorgescreuen Nissen broder Andreas Jönesson dat vorgescreuen erf gut to vorderende, in to manende vnde vp to borende, vnde darby to donde vnde to latene liker wis ofte see edder ere dochter dar suluen jeghenwordich weren. Wor vmme bydden wy iuwe beschedenheyt, dat gy wol wyllen to donde vmme vnsen bede wyllen vnde syn dessen vorgescreuen Andreas behulplik an sinen rechte, dat eme dat vorgescreuen nagelaten gut werde gheantwort to vorgescreuen Margreten behoef. Dat wyl wy gherne vorschulden in enen gheliken, vnde hebbet des to vns eyne gantze to vorzicht wes vorgescreuen Andreas van dessen vorgescreuen gude gheantwordet wert, dat gy edder de juwe dar nene na maninge vmme liden solen. To ener merer tuchnisse so hebben wy vnses stades inghezegel tu rugge an dessen bref laten drycken. Datum Abo anno Domini m°cd°xxij:geste jar, des midwekens vor sunte Matheus dage des hileghen apostels etc.